Венсан_Компани
ФК Манчестер Сити
На 22 август 2008 година, клубот на ФК Манчестер Сити, кој се натпреварува во Премиер Лигата, го потврди трансферот на Компани од ФК Хамбургер во нивниот тим на 4-годишен договор, неотркивајќи ја исплатената сума која е проценета на околу 6 милиони фунти. Два дена потоа, Компани го имаше неговиот дебитантски настап против тимот на ФК Вест Хем Јунајтед. На 28 септември, Компани го постигна својот прв погодок на поразот на гости од тимот ФК Виган Атлетик. На 28 декември 2008, тој се појави како стартер на натпреварот со ФК Блекбурн Роверс на Ивуд Парк и играше како дефанзивен играч за врска и го одигра целосниот натпревар од 90 минути кој заврши со резултатот 2-2. На 19 октомври 2009 година, Компани потпиша нов петгодишен договор со ФК Манчестер Сити, со што тој ќе остане дел од клубот до 2014 година. Го постигна неговиот втор погодок во лигата на победата од 2-0 против тимот на ФК Портсмут, а третиот го постигна на победата од 6-1 против ФК Барнли на нивниот стадион Турф Мур. Компани го доби дресот со број 4 во сезоната 2010/11 со тимот на ФК Манчестер Сити откако Недум Онуоха, кој претходно го носеше бројотј 4, замина на позајмица во тимот на ФК Сандерленд. На 14 август 2010 година, тој беше стартер на првиот закажан натпревар од Премиер Лигата против ФК Тотенхем Хотспар на Вајт Харт Лејн и ги одигра 90-те минути од натпреварот заедно со Коло Туре во одбраната и заработи жолт картон од судијата Андре Маринер. Натпреварот заврши нерешено со резултат од 0-0. На победата од 1-0 против Челси, Компани одигра натпревар во кој беше прогласен за најдобар играч на натпреварот кој беше одигран на 25 септември на Градскиот стадион на Манчестер. Компани го започна манчестерското лигашко дерби против тимот на ФК Манчестер Јунајтед кое се одигра на Градскиот стадион на Манчестер и го одигра целиот натпревар од 90 минути кој заврши без голови. Беше стартер на натпреварот од Премиер лигата против ФК Манчестер Јунајтед кој се одигра на Олд Трафорд на 12 февруари 2011 година и го одигра целиот натпревар заедно со Џолеон Лескот во одбраната. На разочарување на играчите и навивачите, натпреварот заврши со пораз од 2-1. Тој продолжи да ја носи капитенската лента на натпреварот со ФК Блекбурн Роверс кој се одигра на Ивуд Парк во отсуството на напаѓачот Карлос Тевез, кој беше ѕвезда во тимот во овој период, и ги одигра полните 90 минути со Џолеон Лескот во одбраната. Натпреварот заврши со триумф од 1-0, за што заслужен беше Един Џеко кој постигна доцен погодок во 75-та минута. На 16 април, Компани повторно го предводеше тимот на ФК Манчестер Сити на победата над нивниот соперник, ФК Манчестер Јунајтед, во полуфиналето од ФА Купот од сезоната 2010/2011 кое се одигра на Стадионот Вембли. Манчестер Сити го доби натпреварот со резултат од 1-0. Истиот ден беше прогласен за дел од Тимот на годината во Премиер Лигата заедно со неговиот соиграч Карлос Тевез. На крајот од сезоната 2010/2011, Роберто Манчини, кој беше менаџер на тимот, го пофали Компани за неговата неверојатна сезона и изјави дека со ставот и менталитетот кој го покажува Компани, тој може да биде еден од најдобрите одбранбени играчи во Европа. На крајот од сезоната доби повеќе награди и беше изгласан за најдобар играч за сезоната 2010/2011 од страна на навивачите и од страна на играчите на ФК Манчестер Сити. Исто така, Компани беше прогласен и за најдобар играч во Премиер Лигата поради неговото одлично играње во престојната сезона, со одиграни 50 натпревари во сите натперварувања и 37 натпревари во Премиер Лигата на кои тој се појавил како стартер. На 30 април, тој постигнува погодок со главата од изведениот корнер на Давид Силва во манчестерското дерби со тимот на ФК Манчестер Јунајтед. Натпреварот заврши 1-0 за Манчестер Сити и по победата тие го заземаа првото место поради подобрата гол разлика на само два натпревари пред крајот на сезоната. На 13 мај, последниот ден од сезоната на Премиер Лигата, Комапни беше капитен на тимот кој ја освои Премиер Лигата во сезоната 2011/2012 која заврши со победа од 3-2 за Манчестер Сити и со победата над тимот на ФК Квинс Парк Ренџерс, тој помогна на тимот во освојувањето на трофејот. Џои Бартон, кој е играч од средината на Квинс Парк Ренџерс, се обиде на истиот натпревар да го удри Компани со главата. На 25 јули, Компани потпиша шестгодишен договор со Манчестер Сити, што е најдолг ваков договор во историјата на клубот. Во сезоната 2012/13, тој имаше доста проблеми со повторното појавување на неговата повреда на коленото.